২. রক্ষী বাহিনী গঠন এবং পুরুষতান্ত্রিক ব্যবস্থাকে পাল্টে ফেলার সূচনা করা এই দু’টো বোধ হয় একই আকারের এবং মাত্রার বিষয় নয়। তুলনাযোগ্য নয়, প্রাসঙ্গিকও বোধ হয় নয়। রক্ষী বাহিনীর মতো বাহিনী তৈরী করতে রাষ্ট্রক্ষমতাই যথেষ্ট। কিন্তু একইভাবে “নারী সমস্যারও” মোকাবেলা করা সম্ভব ছিল বলে যদি মনে করেন, তবে এই বিরাঙ্গনা নারীদের বিষয়টির সাথে সম্পৃক্ত আর্থ সামাজিক সাংস্কৃতিক সমস্যার যে বহু স্তরবিশিষ্ট মাত্রা ও রূপ রয়েছে তার গুরুত্বকেই অস্বীকার করা হয়। ‘বঙ্গবন্ধুর আর কিছু করার ছিলো না, সুতরাং তার আমলে গৃহীত ব্যবস্থাগুলোর ব্যাপারে আমি সম্পূর্ণ সন্তুষ্ট’ – এমন কথাও মনে হয় কোথাও বলা হয়নি। নিশ্চয়ই বঙ্গবন্ধুর আরও অনেক কিছু করার ছিল এই নারীদের জন্য, সব জায়গায় সব কালেই সেটা থাকে। তাঁর সীমাবদ্ধতা ছিল এবং এই সীমাবদ্ধতাগুলোকে ডিঙ্গাতে ডানে বায়ে কেউ তাকে সাহায্য করেনি সে কথাও সত্য। কয়েকশো বছরে যে বাস্তবতা গড়ে ওঠে তাকে বদলাতে সকলের সমন্বিত প্রচেষ্টার প্রয়োজন ছিল। সেখানে সদ্য স্বাধীন দেশটির সরকার এবং বিরোধী দল উভয়েরই এজেন্ডায় বিষয়টি first priority হওয়া উচিত ছিল। হয়েছে কি? আপনার ভাষায় ৭২ পরবর্তী “প্রতিরোধী বাস্তবতা” (“বাহাত্তর সালেই অন্য প্রতিরোধী বাস্তব সৃষ্টি হয়েছিল। ততকালীন নেতৃত্ব ও সমাজের এলিট গোষ্ঠী সেটাকে ত্বরান্বিত না করে বরং দমন করেছে”) এই দিয়ে যদি জাসদের শ্রেনী সংগ্রামী কমরেড ভাইদের কথা বুঝিয়ে থাকেন তবে তাদের বিপুল কর্মকান্ডের তালিকায় বিরাঙ্গনা-মুক্তিযোদ্ধা নারীরা যে first priority ছিল (!) সেটা আমার জন্য আসলেই এক নতুন খবর! কারণ, সেটি first priority হলে নারীধর্ষক শক্তিটির (ISI, মার্কিন যুক্তরাষ্ট্র ইত্যাদি) মদদপুষ্ট জনৈক সেনাপতিকে (যিনি কিনা তার বীরাঙ্গনা স্ত্রীকেও তালাক দিতে একরকম তৈরীই ছিলেন!) ১৯৭৫ এ ‘বন্ধু’ কিংবা ‘রাজনৈতিক সুহৃদ’ ভেবে “ভুল” করার কোনো অবকাশ কি থাকে? আর মুজিবহীন রক্ষীবাহিনী বিহীন গত ৩৬ বছরে, এমনকি আজকেও, যুদ্ধাপরাধীদের বিচার প্রক্রিয়ার দোরগোড়ায় দাঁড়িয়ে শ্রেনী সংগ্রামী ভায়াদের দলীয় কর্মকান্ডে বা এজেন্ডায় যুদ্ধাপরাধ/বিরাঙ্গনা কিংবা নারী ইস্যু যে first priority তে রয়েছে তেমনটিও কিন্তু মনে হচ্ছে না! অথচ, আপনারই ভাষায় এটি “সমাজ সংষ্কারের ঐচ্ছিক প্রশ্ন নয়, গভীর গহ্বরে আটকে থাকা অজস্র মানুষকে হাত বাড়িয়ে তোলা না তোলার প্রশ্ন।” তাহলে প্রশ্ন করি, আজও সেটি অগ্রাধিকার তালিকায় টিপাইমুখ কিংবা তেল গ্যাস চুক্তির আগে কিংবা (কম পক্ষে) সাথে আসে না কেন? আসে না কারণ সম্ভবত বুদ্ধিবৃত্তিক অর্থে দেশের সবচাইতে অগ্রসর অংশের নেতৃত্ব দানকারীদের দলীয় এজেন্ডাতেও নারী ইস্যুটি এবং ১৯৭১ এ তার নির্যাতনের ইস্যুটি কেবল ফুটনোট হয়েই থাকে, তা নিয়ে ২০০৯ এ নিদেন পক্ষে একটি হরতালও আমরা হতে দেখি না!